**Taneli Maasalo** (s. 27. syyskuuta 1988 Keuruu) on suomalainen entinen jääkiekkoilija, joka toimii nykyään SM-liigajoukkue Rauman Lukon myyntipäällikkönä. Hän oli pelipaikaltaan keskushyökkääjä. Maasalo vietti suurimman osan pelaajaurastaan Mestiksessä. Hän teki lyhyet visiitit myös Saksaan ja Japaniin. Maasalo oli suuressa roolissa varsinkin kasvattajaseurassaan KeuPa HT:ssä, jonka kapteenina hän toimi vuodet 2013–2016. Maasalo oli nostamassa joukkuetta pelaajavalmentajana Suomi-sarjasta Mestikseen keväällä 2014. Hän oli tämän jälkeen kohentamassa KeuPan taloudellista tilannetta myynti- ja markkinointipäällikkönä vuosina 2014–2017. Vuosina 2016–2017 Maasalo toimi myös seuran pelaajakoordinaattorina. 26. tammikuuta 2019 KeuPa jäädytti hänen pelinumeronsa 21.

Ura
---

Maasalo on KeuPa HT:n kasvatti. Hän siirtyi C-juniori-ikäisenä JYPiin kaudeksi 2003–2004, jolloin Maasalo voitti joukkueensa sisäisen pistepörssin tehoilla 14+13=27, kuten myös kaudella 2005–2006 B-nuorten SM-karsinnoissa tehoilla 4+7=11. Kaudella 2006–2007 hän oli kymmenellä osumallaan JYPin A-nuorten kolmanneksi paras maalintekijä. Kaudella 2007–2008 Maasalo oli tehoilla 7+25=32 joukkueen toiseksi paras pistemies Juuso Mörskyn jälkeen. Hän voitti kauden päätteeksi A-nuorten SM-pronssia.

Heinäkuussa 2009 Maasalo siirtyi try-outille Mestis-joukkue D Teamiin. Syyskuussa hän sai joukkueeseen jatkosopimuksen kaudeksi 2009–2010. Maasalon rooli D Teamissa jäi kuitenkin melko pieneksi ja hän pelasi 13 runkosarjaottelua tehopistein 1+2=3 ja viisi playoff-ottelua tehden kaksi syöttöpistettä. Maasalo voitti kauden päätteeksi Mestis-hopeaa. Hän haki kauden aikana pelituntumaa myös kahden ottelun verran lainalla Suomi-sarjajoukkue Kotkan Titaaneista loka-marraskuun vaihteessa.

Kaudeksi 2010–2011 Maasalo siirtyi jatkamaan Mestis-uraansa vuoden mittaisella sopimuksella Savonlinnan Pallokerhoon, kun hän sai samalla opiskelupaikan Savonlinnasta. Hänen ensimmäinen täysimittainen Mestis-kautensa toi 42 runkosarjaottelussa tehot 6+8=14 ja neljässä playoff-ottelussa yhden syöttöpisteen. Kaudeksi 2011–2012 Maasalo palasi vuoden mittaisella sopimuksella kasvattajaseuraansa KeuPaan pelaamaan Suomi-sarjaa. Lokakuussa 2011 seura lainasi hänet SaPKon Mestis-joukkueeseen, jossa Maasalo paikkasi loukkaantumisia viiden ottelun ajan. Hän voitti KeuPassa kauden päätteeksi Suomi-sarjan mestaruuden. Seura ei kuitenkaan hakenut kauden päätteeksi Mestis-lisenssiä taloudellisista syistä.

Kolmannella KeuPa-kaudellaan 2013–2014 Maasalo nousi KeuPan kapteeniksi. Hän toimi samalla joukkueen pelaajavalmentajana. Maasalo voitti KeuPan sisäisen piste- ja syöttöpörssin tehoilla 16+35=51, joilla hän sijoittui koko Suomi-sarjan pistepörssissä viidenneksi. Maasalo pelasi kauden aikana myös kuusi ottelua lainalla SaPKon Mestis-joukkueessa. Suomi-sarjan pudotuspeleissä hän jakoi tehoilla 4+7=11 sarjan pistepörssin toisen sijan joukkuetoverinsa Juuso Mörskyn kanssa edellään vain joukkuetoveri Janne Kumpulainen. Maasalo voitti kauden päätteeksi Suomi-sarjan mestaruuden.

KeuPa nostettiin kaudeksi 2014–2015 Mestikseen ja seuralle perustettiin uusi taustayhtiö KeuPa Hockey Oy. Samalla jatkosopimuksen tehnyt Maasalo nimettiin seuran myynti- ja markkinointipäälliköksi. Hän jakoi tehoilla 12+15=27 KeuPan sisäisen pistepörssin kolmannen sijan Kaarlo Jormakan kanssa. Maasalo palkittiin kauden päätteeksi Mestiksen opiskelijapalkinnolla. Syyskuussa 2016 hän siirtyi alustavasti kuukauden mittaisella sopimuksella Saksan toiseksi korkeimmalle sarjatasolle DEL2-liigan Lausitzer Füchseen. Maasalo pelasi siellä kuusi ottelua, kunnes hän palasi marraskuussa loppukauden sopimuksella KeuPaan. Maasalo aloitti samana vuonna myös seuran pelaajakoordinaattorina. Hän teki 14 runkosarjaottelussa piste per peli -tahdilla yhtä monta tehopistettä ja voitti ottelumäärästään huolimatta myös KeuPan sisäisen tehotilaston lukemalla +14.

Maasalo lopetti pelaajauransa kevääseen 2017, mutta saman vuoden marraskuussa hän palasi kuitenkin kaukaloihin ja siirtyi kuukauden mittaisella sopimuksella Aasian liigan japanilaisjoukkue Nikkō Ice Bucksin riveihin. Maasalon houkutteli joukkueeseen hänelle JYPin organisaatiosta tuttu päävalmentaja Ari-Pekka Siekkinen. Maasalo hankittiin paikkaamaan loukkaantuneen maanmiehensä Jesse Niinimäen jättämää aukkoa. Hän pelasi siellä kuusi ottelua tehopistein 1+6=7. Joulukuussa Maasalo palasi KeuPaan kahden ottelun ajaksi. Jälkimmäinen 30. joulukuuta 2017 pelattu ottelu Lempäälän Kisaa vastaan jäi hänen pelaajauransa viimeiseksi. KeuPa rakensi ottelun teeman Maasalon ympärille ja markkinoi ottelua nimellä "Tanelin päivä".

Helmikuussa 2018 Maasalo aloitti KeuPan yhteistyöseuran, SM-liigajoukkue Rauman Lukon myynti- ja markkinointipäällikkönä. 26. tammikuuta 2019 ottelussa Kiekko-Vantaata vastaan KeuPa jäädytti hänen pelinumeronsa 21.

Muuta
-----

Maasalo valmistui urheilutradenomiksi Jyväskylän ammattikorkeakoulusta tammikuussa 2015.

Maasalon isoveljet Tuomas ja Ville ovat pelanneet myös jääkiekkoa. Tuomas Maasalo pelasi puolustajana ja on toiminut Tanelin tapaan myös KeuPan miesten joukkueen kapteenina. Ville on pelannut joukkueessa maalivahtina.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2009–2010 | Titaanit | Suomi-sarja | 2 | 1 | 0 | 1 | 2 | – | – | – | – | – |
|  | D Team | Mestis | 13 | 1 | 2 | 3 | 0 | 5 | 0 | 2 | 2 | 0 |
| 2010–2011 | SaPKo | Mestis | 42 | 6 | 8 | 14 | 22 | 4 | 0 | 1 | 1 | 2 |
| 2011–2012 | KeuPa HT | Suomi-sarja | 21 | 14 | 10 | 24 | 22 | – | – | – | – | – |
|  | SaPKo | Mestis | 5 | 1 | 0 | 1 | 4 | – | – | – | – | – |
| 2012–2013 | KeuPa HT | Suomi-sarja | 19 | 5 | 15 | 20 | 10 | – | – | – | – | – |
| 2013–2014 | KeuPa HT | Suomi-sarja | 33 | 16 | 35 | 51 | 18 | 8 | 4 | 7 | 11 | 8 |
|  | SaPKo | Mestis | 6 | 0 | 1 | 1 | 0 | – | – | – | – | – |
| 2014–2015 | KeuPa HT | Mestis | 53 | 12 | 15 | 27 | 18 | 4 | 0 | 1 | 1 | 2 |
| 2015–2016 | KeuPa HT | Mestis | 45 | 8 | 18 | 26 | 16 | 11 | 1 | 2 | 3 | 4 |
| 2016–2017 | Lausitzer Füchse | DEL2 | 6 | 1 | 1 | 2 | 2 | – | – | – | – | – |
|  | KeuPa HT | Mestis | 14 | 3 | 11 | 14 | 18 | 3 | 0 | 1 | 1 | 2 |
| 2017–2018 | Nikkō Ice Bucks | ALIH | 6 | 1 | 6 | 7 | 2 | – | – | – | – | – |
|  | KeuPa HT | Mestis | 2 | 0 | 1 | 1 | 0 | – | – | – | – | – |
| 8 kautta | yhteensä | Mestis | 180 | 31 | 56 | 87 | 78 | 27 | 1 | 7 | 8 | 10 |
| 1 kausi | yhteensä | ALIH | 6 | 1 | 6 | 7 | 2 | – | – | – | – | – |

Lähteet
-------

* Taneli Maasalo The Internet Hockey Databasessa (englanniksi)
* Taneli Maasalo Eurohockey-sivustolla (englanniksi)
* Taneli Maasalo *Elite Prospects*. Everysport Media Group AB.  (englanniksi)

### Viitteet

1. 1 2 3  KeuPa HT jäädyttää Taneli Maasalon pelinumeron 21 *mestis.fi*.  30.12.2018. Suomen Jääkiekkoliitto – Finlands Ishockeyförbund ry.  Arkistoitu 3.1.2019. Viitattu 11.1.2019.
2. ↑  Yhteystiedot *raumanlukko.fi*. Rauman Lukko Oy. Viitattu 11.1.2019.
3. 1 2 3 4 5 6 7  Taneli Maasalo *Elite Prospects*. Everysport Media Group AB.  (englanniksi)
4. ↑  Setänen, Eetu: Liigaunelmasta tuli totta toimiston puolella - Taneli Maasalo lopetteli peliuransa Japanissa ja aloitti Lukon myyntipäällikkönä *ls24.fi*.  2.3.2018. Marva Media Oy. Viitattu 11.1.2019.
5. ↑  D Team kiinnitti nuoria lupauksia *Jatkoaika.com*.  21.7.2009. Jatkoaika r.y. Viitattu 11.1.2019.
6. ↑  D Teamin testipelaajille sopimuksia *Jatkoaika.com*.  2.9.2009. Jatkoaika r.y. Viitattu 11.1.2019.
7. ↑  D Team lainaa Maasalon Titaaneille *Jatkoaika.com*.  30.10.2009. Jatkoaika r.y. Viitattu 11.1.2019.
8. ↑  Taneli Maasalo tekee pikavisiitin Savonlinnaan *Jatkoaika.com*.  4.8.2010. Jatkoaika r.y. Viitattu 11.1.2019.
9. ↑  KeuPa HT:lle lisää Mestis-vahvistuksia *Jatkoaika.com*.  31.8.2011. Jatkoaika r.y. Viitattu 11.1.2019.
10. ↑  Taneli Maasalo tekee pikavisiitin Savonlinnaan *Jatkoaika.com*.  18.10.2011. Jatkoaika r.y. Viitattu 11.1.2019.
11. ↑  KeuPa perusti itselleen taustayhtiön *Jatkoaika.com*.  1.6.2014. Jatkoaika r.y. Viitattu 11.1.2019.
12. ↑  Panula, Toni: Taneli Maasalo Saksaan pelaamaan *suurkeuruu.fi*.  15.9.2016. Alma Media Suomi Oy. Viitattu 11.1.2019.
13. ↑  KeuPalle kokemusta miehistöön - Maasalo ja Hyyppä palaavat tositoimiin *Jatkoaika.com*.  16.11.2016. Jatkoaika r.y. Viitattu 11.1.2019.
14. ↑  Nyt on todella erikoinen siirtouutinen – Mestis-toimistolta suoraan erittäin eksoottiseen liigaan! *suomikiekko.com*.  27.11.2017. Nordic Sport Media. Viitattu 11.1.2019.
15. ↑  Taneli Maasalo palaa Japanista KeuPa HT:n paitaan *keupaht.fi*.  21.12.2017. KeuPa Hockey Oy.  Arkistoitu 12.1.2019. Viitattu 11.1.2019.
16. ↑  Taneli Maasalo Rauman Lukon myyntipäälliköksi *raumanlukko.fi*.  28.12.2017. Rauman Lukko Oy. Viitattu 11.1.2019.
17. ↑  Tervoja, Pia: Pelipaita vaihtuu tarvittaessa kauluspaitaan *jamk.fi*. Jyväskylän ammattikorkeakoulu. Viitattu 11.1.2019.
18. ↑  Oksanen, Mikko: Mestis-nousijan arkea: markkinointia ja joukkueen kipparointia *Jatkoaika.com*.  19.12.2014. Jatkoaika r.y. Viitattu 11.1.2019.